Усходняя палова Віцебшчыны гэта высокія платы, якія асабліва ў мястэчках хаваюць за сабой частку хаты і панадворак, па якім бегаюць куры і каты. Тут менш парадку і чысьціні, але магчыма, што трохі больш дзіцячай адкрытасьці, якую непадрыхтаваны падарожнік можа прыняць за наіўнасьць. Тут людзі могуць падацца менш абаротлівымі, да іх сацыялізм прыйшоў на дваццаць гадоў раней, чым у Заходнюю Беларусь. Ва Вушачах, Лепелі і Шуміліне вельмі складана знайсьці прыватных прадпрымальнікаў, якія памыюць табе машыну, адрамантуюць кампутар, ці заінсталююць спадарожнікавую антэну на хаце. З аднаго боку жыцьцё тут плыве трохі павальней, з другога – мясцовыя чамусьці больш тэмперамэнтныя, жывейшыя, магчыма, больш экстравертныя.